ועדת החוקה, חוק ומשפט, כנסת 24, פרוטוקול מספר 318, 2022-06-28 14:00

גלעד קריב: שלום לכולם, אני פותח את ישיבת ועדת החוקה, חוק ומשפט בנושא צו קיום דיונים בהיוועדות חזותית בהשתתפות עצורים, אסירים וכלואים בתקופת התפשטות נגיף הקורונה החדש, הוראת שעה, הארכת תוקפו של החוק.

גלעד קריב: אני מבין – ותתקן אותי היועצת המשפטית – שאנחנו מבקשים הארכה של תוקף החוק כך שהוא יעמוד בתוקפו כל עוד עומד חוק הסמכויות, עד סוף שנת 2022, כאשר נכון לרגע זה לא קיימת הכרזה מכוח החוק, וגם בעקבות השינוי שביצענו בחוק הסמכויות, לא ניתן לבצע הכרזה על פי החוק הזה כל עוד לא הכרזנו מכוח חוק הסמכויות על מצב בריאותי מיוחד או על מצב חירום, נכון?

רעות גורדון כץ: נכון.

גלעד קריב: זו תמונת המצב.

גלעד קריב: אדוני חבר הכנסת סעדי, אני, בטח עקב נתוני הקורונה הנוכחיים והעובדה שיש פה שני שסתומים בדרך – האחד זה הצורך של הוועדה הזו לאשר הכרזה על מצב בריאותי מיוחד או מצב חירום והרצון שלכם לאשר הכרזה, שכדרך אגב, על פי החוק ההכרזה שלכם דורשת איזשהו אישור?

רעות גורדון כץ: כן.

רעות גורדון כץ: צריך להניח אותה בפני הוועדה 72 שעות מראש ואז לוועדה יש סמכות לאפשר או לבטל.

רעות גורדון כץ: רק במקרה שבו לא התקבלה שום החלטה לכאן או לכאן היא נכנסת לתוקף, ואז עדיין עומדת בעינה הסמכות של הוועדה בכל עת לקצר או לבטל.

גלעד קריב: אז במצב העניינים הזה, כל עוד יש לנו תוקף של חוק הסמכויות למשך חצי שנה נוספת, נראה לי לא הגיוני להותיר את המערכת בלי הכלי הזה.

גלעד קריב: אני רוצה לשאול איפה אנחנו עומדים היום בנושא ההפעלה של ההיוועדות החזותית על דרך השגרה?

כנרת צימרמן: התחלנו להפעיל את ההסדר ב-15 במאי, אחרי אישור התקנות ותקופה קצרה של היערכות הארגונים.

כנרת צימרמן: נכון לעכשיו יש לנו כ-5,000 דיונים, שזה כ-20% מכמות הדיונים שמתקיימים ביום.

גלעד קריב: צריך לומר שהחוק פה הוא כמובן הרבה יותר מרחיב בסמכויות וכו', אבל אני כן רוצה לומר גם לצורך הפרוטוקול שאני חושב שמרגע שקיים לנו המסלול של ההיוועדות החזותית, נקרא לו "השגרתי", זה צריך להשפיע בעיניי על המועד הנכון להפעלת הכלי הזה, גם אמירה לאנשים שזה לטובת בריאותם וכו'.

כנרת צימרמן: אין שום בעיה.

כנרת צימרמן: אין לנו כרגע כוונה כזאת.

כנרת צימרמן: אני אגיד שהדבר היחידי שאנחנו כן חושבים שנכון – ויש פתרונות משפטיים אחרים אבל הם פחות טובים – זה במקרה שיש עצור שמגיע והוא חולה.

כנרת צימרמן: במקרה הזה אנחנו יכולים להעלות אותו להיוועדות חזותית.

כנרת צימרמן: בהיעדר ההסדר הזה הוא יכול: או לא להגיע בכלל לדיונים מכוח סעיפים בחוק שמאפשרים במצב רפואי לא להגיע לדיונים או להגיע.

כנרת צימרמן: אנחנו חושבים שזה לטובתו שיהיה לנו הסדר חוקי שיאפשר לאסיר שמגיע כשהוא חולה לעלות בהיוועדות חזותית לדיון.

שרון רובינשטיין צמח: ולא לדחות את הדיון.

כנרת צימרמן: או לקיים בלעדיו, שזה ההסדר החוקי שקיים היום.

כנרת צימרמן: אין לנו הרבה כאלה, אנחנו מעט בעלייה - - -

שרון רובינשטיין צמח: כמובן שזה רק במצב הבריאותי התקף וכפוף למצב מיוחד - - -

גלעד קריב: זה ברור.

גלעד קריב: השסתומים שאנחנו הפעלנו כאן חשובים בעיניי מאוד.

גלעד קריב: כשאתם היום מסתכלים על גל התחלואה הנוכחי, מה המגמות?

גלעד קריב: מה הצפי?

אוסאמה סעדי: יש היום מאומתים בקרב האסירים?

אסיף קנז: יש לנו.

אסיף קנז: צריך לזכור שאנחנו לא דוגמים בצורה מסיבית כמו שדגמנו בעבר.

אסיף קנז: אנחנו עובדים לפי הנחיות משרד הבריאות ולכן אנחנו דוגמים רק אנשים עם תסמינים.

אסיף קנז: אני יכול להגיד לך שבימים האחרונים אנחנו במגמת הכפלה – 2, 4, 8, היום כבר 9, ואני מעריך שזה ימשיך לעלות כי אנחנו משקפים את מה שקורה בחוץ.

אסיף קנז: כרגע, כמו שאנחנו רואים, הווריאנט הזה לא גורם תסמינים קשים ולכן אנחנו לא מאתרים את כולם.

אוסאמה סעדי: כמה עצורים ואסירים בגלל המחלה – אני לא יודע אם זה גם גל שישי או לא – מקיימים דיונים בהיוועדות חזותית?

כנרת צימרמן: עד היום היו לנו שניים.

גלעד קריב: שהם בגלל הבידוד?

כנרת צימרמן: כן.

גלעד קריב: בעצם מכוח הסמכויות הכלליות בפקודת שב"ס, אני מניח, לא הבאתם אותם.

נועה ברודסקי-לוי: זה מכוח החוק הזה.

נועה ברודסקי-לוי: גם כשאין הכרזה לגבי אסירים ועצורים שבבידוד כן יש סמכות להעלות אותם.

גלעד קריב: זו נקודה חשובה כי בעיניי היא באמת ההצדקה להארכת תוקפו של החוק.

גלעד קריב: מכוח פקודת שב"ס הכללית עומדת לכם היום איזושהי סמכות לבצע?

כנרת צימרמן: לא.

כנרת צימרמן: יש סמכות בחוק המעצרים לא להביא עצור לדיון אם המצב הרפואי שלו מצדיק את זה אבל אז הוא לא מגיע בכלל.

רעות גורדון כץ: כלומר, הדיון נערך בהיעדרו.

גלעד קריב: כדאי, אוסאמה, לשים לזה לב.

גלעד קריב: היום, אם עצור או אסיר נמצא בבידוד קורונה, אז בהעדר החוק הזה אין לנו אלטרנטיבה של היוועדות חזותית.

גלעד קריב: אם הוא נופל בקטגוריות של ההיוועדות החזותית - - -

כנרת צימרמן: בהסכמה.

גלעד קריב: אבל אני מזכיר שגם שם בהסכמה זה לא לכל הדיונים.

כנרת צימרמן: נכון, יש החרגות.

גלעד קריב: זו הייתה עמידה שלנו שיש דיונים, הוא יכול להסכים מבוקר עד ערב.

כנרת צימרמן: נכון.

כנרת צימרמן: למשל, דיון ראשון בבקשת המעצר, אם הוא נעצר בלילה והוא מאומת – למחרת הוא לא יוכל לעלות לדיון וגם לא להגיע.

גלעד קריב: ואז הדיון יתקיים בהעדרו.

כנרת צימרמן: נכון, שזו פגיעה גדולה יותר.

גלעד קריב: כשהיוועדות חזותית זה דבר שהוא עדיף.

גלעד קריב: אני מבין שהעניין הזה לא משכנע אותך, חה"כ סעדי?

אוסאמה סעדי: לא, אני נגד מהיום הראשון, גם בקורונה אבל גם בכלל.

גלעד קריב: מכובדיי, אנחנו ניקח לפני ההצבעה היוועצות סיעתית של 5 דקות, נצביע ב-14:21.

גלעד קריב: חידשנו את הדיון.

גלעד קריב: מכובדיי, אנחנו מקריאים את הצו ומצביעים.

נועה ברודסקי-לוי: "צו קיום דיונים בהיוועדות חזותית בהשתתפות עצורים, אסירים וכלואים בתקופת התפשטות נגיף הקורונה החדש (הוראת שעה) (הארכת תוקפו של החוק), התשפ"ב-2022 אני רק אציין שזה אותו מועד של פקיעת חוק הסמכויות ושבכל מקרה, אם מאיזושהי סיבה יפקע חוק הסמכויות קודם לכן, אוטומטית גם החוק הזה מתבטל לפי סעיף 42 לחוק קיום דיונים בהיוועדות חזותית.

גלעד קריב: תודה.

גלעד קריב: אם כן, מי בעד?

גלעד קריב: מי נגד?

גלעד קריב: בעד – 2

גלעד קריב: הארכת צו קיום דיונים בהיוועדות חזותית בהשתתפות עצורים, אסירים וכלואים בתקופת התפשטות נגיף הקורונה החדש (הוראת שעה) (הארכת תוקפו של החוק), התשפ"ב-2022 אושרה.

גלעד קריב: הצו אושר.

גלעד קריב: תודה, מכבודיי, רק בריאות וימים טובים.

גלעד קריב: הישיבה נעולה.